**Verseghi-Nagy Miklós beszéde**

A Nemzeti Összetartozás Napja nem régóta nemzeti emléknap, nem ivódott bele a szokásainkba, még nem tudjuk, mit is jelent nekünk.

Azt tudjuk, mire emlékezünk, hisz a trianoni történések – még, ha csak suttogva is mindannyiunkat foglalkoztattak. Az én gyerekkoromban a történelemkönyvekben nem szerepelt Nagy-Magyarország, a Szent Korona, gyalázat volt, hogy a németek oldalán harcoltunk, és irredenta módon próbáltuk a magyar területeket visszaszerezni.

A rendszerváltás kellett ahhoz, hogy a történelmet többé-kevésbé rehabilitáljuk, és helyére kerüljön sok kérdés. Még jó pár év telt el, hogy Trianonról is merjünk nyíltan beszélni. Bekötözetlen sebek nem gyógyulnak, az elhallgatott gondolatok veszélyesebbek lehetnek a kimondottaknál. Legyünk őszinték: Trianon tragédia volt. Ha csak statisztikailag, a számokból indulunk ki, akkor is, ha az emberi oldalt, a szétszakított családokat nézzük, akkor még inkább.

„A mi lett volna, ha?” című felkiáltásnak, vagy „Mi lenne, ha?” kezdetű mondatoknak, azonban nincs értelme. A helyzet adott, a történelem kerekét vissza nem lehet forgatni, és felelős politikus nem is gondolkodhat ebben.

**Mi a ma feladata? Mit tehetünk mi itt, hogy bekössük a sebeket?**

Semmiképpen nem a határok újrarendezése. Az egyetlen járható út és igazán célravezető lépés az, amit a mi kormányunk tett és tesz a határon túli magyarok bevonásáért, integrálásáért. A magyar útleveleknek köszönhetően ismét magyarok lettek, ismét a mi testvéreink véráldozat és harcok nélkül.

**És mit is ünnepelünk a Nemzeti Összetartozás Napján? Hisz nem kesergünk, hanem ünnepelünk.**

A Nemzeti Összetartozás Napján azt ünnepeljük, hogy 15 millióan vagyunk szerte a világban, és **mindenkinek megdobban a szíve** a Magyar Himnusz vagy egy gyönyörű népdal hallatán.

Azt ünnepeljük, hogy ha bármely honfitársunk nagyot alkot valahol a világban, büszkén mondjuk: **ő is magyar**!

Azt ünnepeljük, hogy bárhol járunk külföldön, és meghalljuk a magyar szót, felkapjuk a fejünket: **nahát hazai szavak**!

Azt ünnepeljük, hogy határoktól, korlátoktól függetlenül **van közös múltunk**, vannak erős gyökereink, amibe kapaszkodhatunk, igenis van közös jelenünk, és még fontosabb: **van jövőnk!** Itt Európa közepén a múltunkra alapozva, a jelenünkben megerősödve - van jövőnk. **Nekünk magyaroknak.**

Amit a mai nap jelent, jelenthet mindannyiunknak ott áll nemzeti imánk első vers szakában a Himnuszban:

Isten, áldd meg a magyart,

Jókedvvel, bőséggel,

Nyújts feléje védő kart,

ha küzd ellenséggel.

Balsors, akit régen tép,

Hozz reá víg esztendőt,

Megbűnhődte már e nép

A múltat, s jövendőt!

**A magyarra oly jellemző siránkozás helyett, szerintem nem a múlt gondjait, és problémáit kell néznünk. A balsors ugyan megtépett bennünket, de pozitívan és hittel kell előre tekintenünk bízva magunkban és a fiatalokban.**

Mi sem bizonyítja mindezt jobban annál, hogy ezen a napon hányan jöttünk itt össze. Köszönöm, hogy eljöttek, köszönöm, hogy a mai napon, mi, itt összetartozunk.

Isten áldja Magyarországot!